**Egyéni fejlesztési terv minta- iskolai**

***FEJLESZTÉSI TERV***

***I. negyedéves terv***

***Gyermek neve: M. B.***

***Életkora: 8,1 éves***

***BNO kód, diagnózis:*** *F 80.9 Beszéd és nyelvfejlődés k. m. n. zavara*

 *F 81.9 Iskolai készségek k. m. n. zavara*

***Megfigyelés időpontja:*** *2013. szeptember*

***Gyógypedagógus:*** *X.Y. gyógypedagógiai tanár*

***Beszéd, kommunikációs készségek:***

***Cél:***

* a nyelvi elmaradás korrekciója: a beszédészlelés, a beszédmegértés és kifejezőkészség fejlesztése,
* a környezet megismerése: az analizáló, szintetizáló, lényegkiemelő képességek fejlesztése.

***Feladat:***

* a gyermek szabad önkifejezésének, közlési vágyának, kapcsolatteremtési készségeinek elősegítése,
* a megismerési vágy felkeltése,
* esztétikai élmények nyújtása,
* az összefüggések észrevetetése, az asszociációs képességek fejlesztése,
* a kreativitás, a képzelet aktivizálásával az absztraháló képesség fejlesztése,
* a percepciósbázis fejlesztése.

**A fejlesztés területei:**

*Nyelvi fejlesztés:*

* a gyermek aktív, aktivizálható és passzív szókincsének bővítése
* főfogalmak alá rendelés, szógyűjtés
* mondatalkotás képről
* az összefüggő beszéd gyakorlása élmények alapján
* mesék, versek, dalok

*Beszédészlelés, beszédmegértés:*

* tanult szavak, nyelvtani szerkezetek gyakorlása céljából kérdések alkalmazása
* játékkal, tánccal, mintázással, élményszerű ábrázolással kísért mondókák

*Percepciófejlesztés:*

* Auditív észlelés: hallási ritmus, hallási emlékezet, hallási figyelem fejlesztése játékosan (hangok tulajdonságainak megkülönböztetése, különböző környezeti zajok felismerése és megnevezése, beszédhallás fejlesztése hangkereső játékkal)
* Vizuális percepció fejlesztése: különbségek észrevétele és megfogalmazása, vizuális időrendiség, vizuális ritmus és memória, alaklátás és formaállandóság, jobb-bal és téri irányok gyakorlása, utánzókészség fejlesztése verssel és mozgással)
* Taktilis-kinesztétikus percepció fejlesztése: a témakörönként megtartott foglalkozásokba ágyazottan (témakörök: testünk, család, évszakok: ősz és tél, növények, állatok), így is elősegítve azt, hogy a gyermek önmagát pontosan megismerje, elősegítve az iránydifferenciálást és a téri orientációt. A természetes anyagok és technikák megismertetése, megtapasztalása (textilmunkák, növényi játékok, gyöngyfűzés), ezzel egyrészt felkelteni a gyermek érdeklődését, kreativitását, alkotókedvét, mellyel a szerzett tudás tartósabb, élményszerűbb lesz. Másrészt e tevékenységek során verbális kifejezőkészségük is fejlődik.

*Szituációs játékok:*

* Fogalmak, kifejezések, a beszéd prozódiai elemeinek gyakorlása, szókincs bővítése, kifejezőkészség árnyaltabbá tétele bábozással (saját élmények, érzések átélése, eljátszása).

**Logopédiai terápiában részesül.**

**DYSLEXIA PREVENCIÓ:**

**Cél:**  az olvasáshoz szükséges készségek alakítása, az olvasás tanítása.

**Terápiás feladat:**

* mozgás, -testséma, -percepció -, és beszédkészség fejlesztése
* a betűk pontos ismerete, differenciálása
* az összeolvasás tanítása
* a szó- és mondat olvasási készség kialakítása

 **Fejlesztés:**

***1. Az olvasás tanításához szükséges alapkészségek fejlesztése***

***a.) Készségfejlesztés:***

**Mozgásfejlesztés:**

- **mozgásos játékok**

(gátlások feloldása, többirányú és többfunkciós mozgásszükséglet révén a különböző testrészek tevékenységének összerendezése, nagymozgás-koordináció alapelemeinek begyakorlása)

* Eszközhasználat nélkül: beszédre figyelés, összpontosítás, szabály- és feladattudat, mozgásutánzás és reprodukálás képessége, ritmusérzék, improvizációs készség fejlesztése, szókincs bővítése.
* Eszközhasználattal: a cél rögzítésének képessége, a szem követő és letapogató mozgásai, figyelem és koncentrációs készség fejlesztése, a reakcióképesség gyorsítása.

**- egyensúlygyakorlatok** (statikus egyensúlygyakorlatok, helyváltoztatással járó gyakorlatok)

(a nagymozgás-koordináció és a testséma fejlődésének segítésére)

**- izomtónus-fejlesztő gyakorlatok**

(a testkontroll kialakítása, az állóképesség valamint a téri eligazodás képességének fejlesztése)

* Lazító-feszítő gyakorlatok: a kinesztézia fejlesztésére.
* Támaszgyakorlatok: az olvasás-számolás-írás szempontjából szükséges ritmus alakítására, a meglévő ritmuszavarok korrigálására.

- **utánzó játékok**

(a nagymozgások finomítása, figyelem, koncentráló képesség, vizuális emlékezet, vizuális elemző- és megfigyelőképesség fejlesztése)

* Természetes mozgássorok gyakorlása utánzó feladatokkal: képzelet, fantázia, kreativitás fejlesztése.
* Mozgásfajtákat ábrázoló képek utánzása és verbalizálása
* Karakteresen ábrázolt mozgások és 1-1, a mozgásfajtához tartozó eszköz párosítása
* Behunyt szemmel végzett játékok: az észlelés fejlesztése a vizualitás kizárásával, a kinesztétikus észlelés fejlesztése)

- **ritmusérzék fejlesztése**

(a mozgás segítségével az egyenletes lüktetés, ritmizálás képességének fejlesztése, a perioditás, az egymásutániság, a sorrendiség fogalmának, felismerésének alakítása, mely az olvasás-írás-számolásnál alapvetően fontos)

* Ritmikus sorok kirakása
* Ritmusváltozások (gyors-lassú mozgásban, légzésben, beszédben, zenében)
* Egyszerű ritmusminták visszaadása
* Versek, dalok ritmusának felismerése és visszaadása
* Mozgások változó ritmusra (a szervezet harmonizálása)
* Szavak, mondatok szótagra bontása

(Ezek a gyakorlatok fejlesztik az elemzőképességet, amely a helyesírás, az elválasztási szabályok problémamentes elsajátításához elengedhetetlen. A ritmus szabályzással a tanuló lépésről-lépésre elsajátítja az időtartam és a tér összefüggéseit.)

**Testséma fejlesztés és az egyensúlyérzék fejlesztése:**

**- iránydifferenciálás**

* bal és jobb irányok megkülönböztetése, és ennek fokozatos átvitele valamennyi páros testrészre
* testrészek oldaliság szerinti mozgatása,
* a domináns oldal erősítése (ceruzafogás, gyűrés, fél lábon ugrálás)
* tárgyak rendezése balról jobbra haladva
* képolvasási feladat balról jobbra haladva
* keresztezési gyakorlatok végzése a test középvonalának átlépésével (a test két oldalának integrált működésének elősegítése)

**- a téri tájékozódás fejlesztése**

**Percepciófejlesztés:**

**- a vizuális észlelés fejlesztése**

 A vizuális megfigyelő- és elemző készség fejlesztése.

* vizuális memória
* vizuális helyzet, pozíció felismerése

**- a szem-kéz koordináció fejlesztése**

* a szem fixáció mozgásának kialakítása (sorkövetés)
* a balról-jobbra tartó haladási iránytartás fejlesztése először saját testrészeink mozgatásával és annak megfigyeltetésével, majd egy adott tárgy útjának követésével (csak a szem mozog!)
* fentről-lefelé haladó, illetve az átlós irányoknak megfelelő szemmozgások
* több, egymást követő tárgyak megfigyelése (verbális emlékezet, vizuális időrendiség)
* síkbeli sorozatok olvasás-szimuláló követése (a szemmozgást követi a felismerés szóbeli megfogalmazása)

**- az alakállandóság fejlesztése**

* formák, tárgyak karakterjegyeinek felismerése, rendszerezése
* a síkban megismert formák térbeli érzékelése (összerakós játékok)

A formaállandóság észlelése elősegíti a betűk állandóságának alakítását.

**- az alak-háttér felfogás fejlesztése**

* lényeges elkülönítése a lényegtelentől (megfigyelések, válogatások – fokozatosan csökkentve a tárgyak közötti különbségeket)

Fejlődik a tanuló vizuális megfigyelő- és elemző képessége.

**- a hallási észlelés fejlesztése**

Cél: a beszédhangok tudatos meghallásának, differenciálásának alakítása.

Területei:

* hallási figyelem fejlesztése
* beszédhanghallás fejlesztése (hang és kép egyeztetésével)
* zöngés és zöngétlen hangok differenciálása
* a beszédhangok időtartamának megfigyelése (hosszú-rövid)

**- a taktilis észlelés fejlesztése**

Cél: az ujjak tapintási érzékenységének fokozása valamint tapintásos tapasztalatszerzéssel a formaérzékelés finomítása, a finommozgások fejlesztése és a tárgyak anyagának, formájának, eltérő méretének érzékeltetése.

* a tanult betűk (fonalból, drótból, agyagból) letapogatása
* a differenciálandó betűk megformázása különböző anyagokból
* tapintós betű felismerési, betűpárosító, tárgy-betű párosító játékok a vizualitás kizárásával (figyelem, ügyesség)

**- a kinesztetikus észlelés fejlesztése**

Cél: a vizualitás kizárásával az észlelés fejlesztése, és kisebb vagy nagyobb felületű kontaktus létesítése a gyermek testével a testérzés felerősítése végett.

* Behunyt szemmel begyakorolt mozgásminta végzése
* Rajzolás táblára, papírra, majd később betű rajzolása kézre és hátra
* Érintős játékok (hol, hogyan történt az érintés – ujjal, tenyérrel stb., esetleg több helyen egyszerre)

**A beszédkészség fejlesztése**

- szókincs bővítése

* aktív és passzív szókincs fejlesztése
* a szókincs bővítése és ezzel együtt a verbális emlékezet fejlesztése
* mondatalkotási készség fejlesztése

- a nyelvi szabályok tudatosítása

* egyszerű, majd bővített mondatokban a nyelvtani jelenségek gyakoroltatása morfológiai és szintaktikai szinten (tárgyeset, helyhatározó, szórend)
* képeken ábrázolt történetek időbeli sorba rendezése, majd önálló, lényegretörő elmesélése

 (a nyelvi-rendezési folyamatok automatizálása)

- az összefüggő beszéd fejlesztése

* mesereprodukció: az elmondott történet újra meséltetése, az elkezdett történet befejeztetése, képről önálló történet elmeséltetése (fantázia fejlesztése)

- nyelvi játékok

A szókincs bővítésén túl fejlesztik a mondatalkotási készséget.

* képtörténet elmondása
* ellentétpárok
* rímjátékok

***b.) Olvasástanítás***

**Cél:** a betűk pontos ismeretén túl az összeolvasás technikájának elsajátítása, az értelmező olvasás kialakítása, az olvasás iránti érdeklődés felkeltése.

**Feladatok:**

* betűtanulás, a betűk differenciálása
* az összeolvasás elsajátítása
* a szó- és mondatolvasási készség alakítása.

**DYSGRAPHIA PREVENCIÓ:**

**Cél:** az írástanuláshoz szükséges finommozgások alakítása, a vizuális megfigyelő- és elemző képesség

 fejlesztése.

**Terápiás feladat:**

* szem-kéz koordináció fejlesztése
* az íráshoz szükséges testhelyzet begyakorlása, a helyes írószertartás elsajátítása, a laza csuklómozgás beidegzése
* a formaemlékezet fejlesztése
* az irányok differenciálása
* az ábrázoló készség fejlesztése
* az írni tanuláshoz szükséges betűk elsajátítása

**Fejlesztés:**

**- szem-kéz koordináció fejlesztése:**

* szem-kéz koordinációs cél-kontroll feladatok: ujj-játékok, csipeszelés, vágás, összerakó játékok)
* célbadobó játékok (a cél helyének rögzítése, a cél függőleges és vízszintes elmozdítása, a cél
* távolságának és nagyságának megváltoztatásával)
* labdaütögető, pattogtató játék különböző méretű labdákkal, halász játékok
* az elvégzett tevékenység szóbeli megfogalmazása, illetve rajzban történő reprodukálása
* kombinált mozgásvonalak, vonalkombinációk

**- a formaemlékezet fejlesztése:**

* formák „körbejárása”, körberajzolása majd kitöltése (festés, tépés, színezés)
* formaállandóság észlelése (betűk, számok állandóságának kialakítása)

**- az irányok differenciálása:**

* jobb, bal differenciálása (a dominancia erősítése)
* tájékozódás a vonalközben
* betűk, számok helyes irányának tudatosítása
* irányok, téri helyzetek síkban történő tudatosítása

**- az ábrázoló készség fejlesztése:**

* természet utáni ábrázolás (önmegfigyelés, barát, család reprodukálása)

Ezzel fejlődik a megfigyelő- és elemző képesség, hiszen a tanuló meg- és felismer formai jegyeket, amelyet az ábrázolással reprodukál.

* emlékezet utáni ábrázolás (előzetes események, megfigyelések reprodukálása: őszi fa, születésnapi torta)

 Ezzel fejlődik a forma- és színemlékezet, a kreativitás és az arányérzék.

* elképzelés utáni ábrázolás (vágyak, kívánságok, illetve mesék, versek reprodukálása)
* díszítő munkák (szeriális emlékezet, figyelem, ritmusérzék fejlesztése)

**- a betűk írásának elsajátítása**

*a.) előkészítő feladat:*

* helyes ceruzatartás
* az íráshoz szükséges helyes testtartás
* jól beidegzett, laza csuklómozgás
* a kéz csúsztatása a papíron

*b.) az elsajátítás:*

* a betű vonalának követése a földön
* a betű mozgással való megalkotása
* csomagolópapírra és táblára írt betű átírása
* a betű érzékelése: gyurmából, fonalból készített betű végigtapogatása, átírása ujjal
* a betű írása postairónnal és grafittal

Forrás: [www.ujpestiegymi.hu/downloads/SNI\_segito\_nyomtatvany.doc](http://www.ujpestiegymi.hu/downloads/SNI_segito_nyomtatvany.doc)

Újpesti Általános Iskola és Egységes Gyógypedagógiai Módszertani Intézmény.

1041 Budapest, IV.,Venetiáner utca 26.